
   	МИНИСТЕРСТВО НА ОКОЛНАТА СРЕДА И ВОДИТЕ
	
        	РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - ВРАЦА



Р Е Ш Е Н И Е   № ВР- 2 -П/2026 г. 



 	За инвестиционно предложение (ИП)  «Изграждане на площадка за съхранение и третиране на строителни отпадъци», в поземлен имот с идентификатор 12259.724.97, местност "Гладно поле", в землището на гр. Враца, общ. Враца, обл. Враца,  е подадено в Регионална инспекция по околната среда и водите (РИОСВ) – гр.Враца уведомление от «ДЕЛУКС АУТО БЪЛГАРИЯ» ООД, с вх. № ОВОС-ЕО-197/20.04.2026 г. (и допълнителна информация с вх. № ОВОС-ЕО-197-2/24.04.2026 г.), съгласно изискванията на чл. 4 от Наредбата за условията и реда за извършване на оценка на въздействието върху околната среда (Наредбата за ОВОС).  

	Инвестиционното предложение е подложено на приложимата процедура по глава шеста от Закона за опазване на околната среда (ЗООС), чл. 31 от Закона за биологичното разнообразие (ЗБР) и поднормативната уредба към тях. 

 	Съгласно представената в уведомлението информация:
	Предвижда се Изграждане на площадка за съхранение и третиране на строителни отпадъци. 
 	За реализацията на горепосоченото ИП ще се извърши промяна предназначението на земеделска земя за неземеделски цели- "за производствени и складови дейности". Инвестиционното предложение ще се реализира след промяна предназначението на земята, въз основа на влязъл в сила ПУП – ПРЗ.
 	Настоящото ИП, което е свързано с изграждане на площадка за съхранение и третиране на строителни отпадъци (СО), представлява допълнение/разширение към ИП «Промяна предназначението на поземлен имот с идентификатор 12259.724.97, местност "Гладно поле", в землището на гр. Враца, общ. Враца, обл. Враца, и образуване от него на нов урегулиран поземлен имот с предназначение "за производствени и складови дейности", с цел Изграждане на площадка за събиране, съхранение и предварително третиране на излязло от употреба електрическо и електронно оборудване (ИУЕЕО)», възложител: "ДЕЛУКС АУТО БЪЛГАРИЯ" ООД, за което е издадено Решение № ВР-36-ПР/2025 г. на РИОСВ-Враца, с характер на решението „да не се извършва ОВОС“.  При процедурата по преценяване на необходимостта от извършване на ОВОС за ИП „Изграждане на площадка за събиране, съхранение и предварително третиране на излязло от употреба електрическо и електронно оборудване (ИУЕЕО)“, в поземлен имот с идентификатор 12259.724.97, местност "Гладно поле", в землището на гр. Враца, общ. Враца, обл. Враца, с възложител: "ДЕЛУКС АУТО БЪЛГАРИЯ" ООД, по служебен ред е изискано и получено становище (изх. № ПУ-01-441-(1)/11.07.2025 г.) от БДДР, съгласно което: Реализацията на горепосоченото ИП е допустимо спрямо целите и мерките, определени в ПУРБ 2022 - 2027 г и ПУРН 2022 - 2027 г и не се очаква да окаже негативно въздействие върху водите и водните екосистеми; Съгласно ПУРН 2022 - 2027 г., имотът, предмет на ИП, не попада в РЗПРН, утвърдени от Министъра на околната среда и водите със Заповед РД-804/10.08.2021 г.; Към настоящия момент, ИП не попада в: определени СОЗ по реда на Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейнобитово водоснабдяване и около водоизточниците на минерални води, използвани за лечебни, профилактични, питейни и хигиенни нужди (Наредба № 3); буферна зона с радиус 1000 м от водовземни съоръжения за питейно водоснабдяване без определени СОЗ, за които е необходимо спазване на ограничения в буферни зони съгласно Приложение 1 към Национален каталог от мерки към ПУРБ. 
	Предвижда се в горецитираният имот да се обособят две площадки: площадка за събиране, съхранение и предварително третиране на излязло от употреба електрическо и електронно оборудване; площадка за съхранение и третиране на строителни отпадъци. 
 	Площадката за съхранение и третиране на строителни отпадъци, ще бъде с кодове, както следва:
170904 – смесени отпадъци от строителство и събаряне, различни от упоменатите в 170901, 170902 и 170903;
170107- смеси от бетон, тухли, керемиди, плочки, фаянсови и керамични изделия, различни от упоменатите в 170106;
170201 – дървесина;
 170407 – смеси от метали;
170504 – почва и камъни, различни от упоменатите в 170504;
170302 – асфалтови смеси, съдържащи други вещества, различни от упоменатите  170301.
 	За реализацията на площадката за съхранение и третиране на строителни отпадъци, не се налага извършване на строителни дейности. 
 	Площадката за строителни отпадъци ще бъде оградена с ограда от телена мрежа, отделяща я от площадката за събиране, съхранение и предварително третиране на излязло от употреба електрическо и електронно оборудване. Ще бъде обособен отделен вход за всяка една от площадките. Няма да се допуска смесване на различните видове отпадъци.
 	В горецитираният имот, където ще бъде обособена площадката за съхранение и третиране на строителни отпадъци, ще бъде с бетонова настилка или настилка от трамбован натрошен инертен материал, която да осигурява целогодишно безпрепятствено движение на тежкотоварна техника. Предвидена е и открита бетонна площадка за товаро-разтоварни дейности. На площадката ще се обособят следните участъци: Зони за разделно съхранение на предварително сортираните отпадъци по вид на материала: бетон, керамика, асфалтобетон, смесени фракции и др.; зона, в която са разположени съоръженията за механично третиране на СО, мобилна трошачна инсталация и пресевна инсталация, както и други съоръжения от производствения процес; зона за съхранение и товарене на готовата продукция. Ще се обособят отделни зони за разделно съхранение на произвежданите фракции, така, че те да не се смесват помежду си. 
 	Приетият строителен отпадък ще подлежи на следните дейности по оползотворяване:
- Дейност по оползотворяване, обозначена с код R5 Рециклиране/възстановяване на други неорганични материали. При изпълнението на дейността, част от приетият на площадката смесен строителен отпадък, след процес на сепариране, ще бъде рециклиран, посредством мобилна трошачка. Тази дейност ще позволи част от приеманите инертни строителни отпадъци да се преработят до рециклирани строителни материали, което ще позволи влагането им в строежи, съгласно действащото законодателство.
- Дейност по оползотворяване, обозначена с код R12 Размяна на отпадъци за подлагане на някоя от дейностите с кодове R1-R11. Представлява дейност по предварително третиране на получените строителни отпадъци като сортиране, рязане, разделяне, натрошаване и др. При изпълнението на дейността от смесеният строителен отпадък се отделят фракции като стъкло, дървесина, пластмаси, хартия и картон, които в последствие се предават за рециклиране на външни дружества.
- Дейност по оползотворяване, обозначена с код R13 Съхраняване на отпадъци до извършването на някоя от дейностите с кодове R1-R12.
Част от строителните отпадъци с инертен характер, след като преминат през предварително третиране, ще се оползотворяват чрез влагане в обратни насипи за възстановяване на терени и изкопни зони за инженерни приложения и ландшафтно оформление. Повторното влагане в обратни насипи ще се осъществява изцяло съгласно Наредбата за управление на строителните отпадъци и за влагане на строителни материали.
	Отпадъците, с които ще се извършват дейности са описани в следната таблица:

	№
	код
	наименование
	тона/год.
	дейност

	1
	17 01 07
	Смеси от бетон, тухли, керемиди, плочки, фаянсови и керамични изделия, различни от упоменатите в 17 01 06
	50 000
	R5 рециклиране/възстановяване на други неорганични материали
R12 – размяна на отпадъците за подлагане на някоя от дейностите с кодове R1 – R11;
R13 – съхраняване на отпадъци до извършването на някоя от дейностите с кодове  R1 – R11, с изключение на временното съхраняване на отпадъците на площадката на образуване до събирането им.

	2
	17 02 01
	Дървесина
	50 000
	R12 – размяна на отпадъците за подлагане на някоя от дейностите с кодове R1 – R11;
R13 – съхраняване на отпадъци до извършването на някоя от дейностите с кодове  R1 – R11, с изключение на временното съхраняване на отпадъците на площадката на образуване до събирането им.

	3
	17 03 02
	Асфалтови смеси, съдържащи други вещества, различни от упоменатите в 17 03 02
	50 000
	R5 рециклиране/възстановяване на други неорганични материали
R12 – размяна на отпадъците за подлагане на някоя от дейностите с кодове R1 – R11;
R13 – съхраняване на отпадъци до извършването на някоя от дейностите с кодове  R1 – R11, с изключение на временното съхраняване на отпадъците на площадката на образуване до събирането им.

	4
	17 05 04
	Почва и камъни, различни от упоменатите в 17 05 03
	50 000
	R5-рециклиране/възстановяване на други неорганични материали
R12 – размяна на отпадъците за подлагане на някоя от дейностите с кодове R1 – R11;
R13 – съхраняване на отпадъци до извършването на някоя от дейностите с кодове  R1 – R11, с изключение на временното съхраняване на отпадъците на площадката на образуване до събирането им

	5
	17 09 04
	Смесени отпадъци от строителство и събаряне, различни от упоменатите в 17 09 01, 17 09 02 и 17 09 03
	50 000
	R5-рециклиране/възстановяване на други неорганични материали
R12 – размяна на отпадъците за подлагане на някоя от дейностите с кодове R1 – R11;
R13 – съхраняване на отпадъци до извършването на някоя от дейностите с кодове  R1 – R11, с изключение на временното съхраняване на отпадъците на площадката на образуване до събирането им

	6
	17 04 07
	Смеси от метали
	5
	R13 – съхраняване на отпадъци до извършването на някоя от дейностите с кодове  R1 – R12, с изключение на временното съхраняване на отпадъците на площадката на образуване до събирането им



	По време на строителството на обекта ще се формират строителни отпадъци:
20 02 02 	почва и камъни;
17 01 07	смеси от бетон и тухли. 
 	При използване на обекта по предназначение – ще бъдат генерирани битови отпадъци приблизително 20,5 куб. м. на година. Същите ще бъдат събирани и извозвани до Регионално депо за неопасни битови отпадъци.
 	Реализацията на инвестиционното предложение изисква захранване на имота с ел. енергия и вода, поради което ще бъде присъединен към водопроводната и електропреносна мрежа. 
 	При реализиране на инвестиционното предложение няма да се формират отпадъчни води. След въвеждане на обекта в експлоатация и ползването му по предназначение – формираните отпадъчни води ще бъдат заустени във водоплътна изгребна яма. 
 	Инвестиционното предложение не е свързано със заустване на отпадъчни води в повърхностни водни обекти или съоръжения. 
 	Предвидените на площадката дейности с отпадъци ще се реализират след издаване на съответните разрешения, съгласно изискванията на Закона за управление на отпадъци.
 	При реализацията на инвестиционното предложение ще се използва съществуващата пътна инфраструктура.

	За изясняване на обществения интерес:
 	Съгласно изискванията посочени в чл. 95, ал. 1 от Закона за опазване на околната среда (ЗООС) и чл. 4, ал. 2 от Наредбата за ОВОС от страна на РИОСВ-Враца е обявено (на 24.04.2026 г.) горепосоченото предложение на интернет страницата на инспекцията, уведомен е писмено кмета на община Община Враца, обл. Враца, (с писмо изх. № ОВОС-ЕО-197-2 от 24.04.2026 г. на РИОСВ-Враца), със задължение също от своя страна да се извърши обявяване на инвестиционното предложение на своята интернет страница, ако има такава, или на общественодостъпно място. 
 	
	След направената справка е установено, че мястото на реализация на ИП не попада в границите на защитени територии по смисъла на Закона за защитените територии (ЗЗТ, Обн. ДВ, бр. 133/1998 г.) и в обхвата на защитени зони съгласно Закона за биологичното разнообразие (ЗБР, Обн. ДВ, бр. 77/2002 г.).
	Най-близо разположените защитени зони, на около 3,600 км са: BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020г. на министъра на околната среда и водите (обн. ДВ, бр.19/05.03.2021г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (Обн. ДВ, бр. 105/2008 г.).
	Инвестиционното предложение попада под разпоредбите на чл. 2, ал. 1, т. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

	Съобразно изискванията посочени в чл. 5, ал. 1 от Наредбата за ОВОС възложителя е информиран писмено (с изх. № ОВОС-ЕО-197-5 от 28.04.2026 г. на РИОСВ-Враца) по отношение на приложимата процедура по глава шеста от Закона за опазване на околната среда (ЗООС) за горепосоченото инвестиционно предложение. ИП като цяло представлява обект по Приложение № 2 на Закона за опазване на околната среда. В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда. В писмото възложителят е уведомен и за необходимите действия, които следва да предприеме по реда на глава шеста от ЗООС, като са дадени съответните указания, в т.ч. свързани със ЗБР, БДДР. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ – Враца.

	По отношение на горепосоченото писмо: изпратено е копие до кмета на Община Враца, обл. Враца;  поставено е съобщение на интернет-страницата на РИОСВ-Враца. 
	Писмото е получено от възложителя на 28.04.2026 г., (чрез деловодния комуникатор, видно от комуникационната бележка в него).    

	Според изискванията на чл. 6 от Наредбата по ОВОС с вх. № ОВОС-ЕО-197-6 от 20.05.2026 г. на РИОСВ-Враца, възложителят е подал в инспекцията Искане за преценяване на необходимостта от извършване на ОВОС за горепосоченото инвестиционно предложение, и Информация за преценяване на необходимостта от ОВОС, съгл. Приложение № 2 към чл. 6 от Наредбата за ОВОС. За постъпилото Искане е поставено съобщение на информационното табло и на сайта на инспекцията, в изпълнение на чл.6, ал. 9, т. 1 от Наредбата по ОВОС. 
В съответствие с изискванията на чл. 6, ал. 9, т. 2 от Наредбата за ОВОС, с писмо с изх. № ОВОС-ЕО-197-7/21.05.2026 г. Искането и информацията по Приложение №2 са изпратени до община Враца за осигуряване на обществен достъп за най-малко 14 дни, за изразяване на становище от заинтересовани лица.
В съответствие с изискванията на чл. 7, ал. 2, т.2 от Наредбата за ОВОС,  с писмо с изх. № ОВОС-ЕО-197-8/21.05.2026 г. Искането и информацията по Приложение №2 са изпратени за становище до РЗИ – Враца.
С писмо с вх. № ОВОС-ЕО-197-11/04.06.2026 г. в инспекцията е постъпило становище на РЗИ – Враца, съгласно което реализирането на ИП не предполага промяна на степента на очаквания здравен риск за населението при стриктно спазване на посочените в становището изисквания.
С писмо с вх. № ОВОС-ЕО-197-9/27.05.2026 г. е постъпило писмо от община Враца, съгласно което: „…изразява отрицателно становище, основано на риска от значително повишаване на емисиите на ФПЧ10 и ФПЧ2,5, които се разпространяват на големи разстояния, особено в открити терени като местност „Гладно поле“, където липсват естествени прегради за ограничаване на праховото разнасяне; Дейностите по раздробяване и механично третиране на отпадъци са свързани не само с прахови емисии, но и със значително шумово натоварване от мобилната трошачка, багерите и тежкотоварната техника; имот 12259.724.97 се намира в непосредствена близост до жилищни квартали на гр. Враца, макар формално да е извън регулационните граници, реално територията е част от градската среда и е в близост до зони с постоянно живеещо население, това прави предвидената дейност по третиране на строителни отпадъци неподходяща за тази локация, …“
 	С писмо изх. № ОВОС-ЕО-197-10/01.06.2026 г. становището на община Враца е препратено до възложителя, за становище и информация по представените възражения от общината (Писмото е получено от възложителя на 01.06.2026 г. (чрез деловодния комуникатор, видно от комуникационната бележка в него).  

	С писмо (молба) до РИОСВ-Враца (вх. № ОВОС-ЕО-197-12 от 10.07.2026 г.), от страна на възложителят («ДЕЛУКС АУТО БЪЛГАРИЯ» ООД), е депозирано искане за прекратяване на започналата процедура по реда на екологичното законодателство, започнала с внасяне на уведомление с вх. № ОВОС-ЕО-197/20.04.2026 г. за инвестиционното предложение за  «Изграждане на площадка за съхранение и третиране на строителни отпадъци», в поземлен имот с идентификатор 12259.724.97, местност "Гладно поле", в землището на гр. Враца, общ. Враца, обл. Враца. 

	Заявеното с писмото би могло да се разглежда единствено като желание от страната, по чиято инициатива е започнало административното производство, то да бъде прекратено.

 	Въз основа на изложените по-горе фактически обстоятелства и на основание чл.2а, ал.1 и ал.3 от Наредбата за ОВОС, и чл.56, ал.1 от Административнопроцесуалния кодекс (АПК),

РЕШИХ:

	Прекратявам процедурата по реда на глава шеста от Закона за опазване на околната среда, в т.ч. и съвместената процедура по чл. 31 от Закона за биологичното разнообразие, 
 	започнала с внесено от «ДЕЛУКС АУТО БЪЛГАРИЯ» ООД Уведомление за инвестиционно предложение за «Изграждане на площадка за съхранение и третиране на строителни отпадъци», в поземлен имот с идентификатор 12259.724.97, местност "Гладно поле", в землището на гр. Враца, общ. Враца, обл. Враца,  с вх. № ОВОС-ЕО-197/20.04.2026 г. на РИОСВ-Враца.  

	Решението не отменя правата на възложителя за иницииране на нова процедура по реда на нормативната уредба по околна среда. 
         	Решението може да бъде обжалвано по реда на Административно процесуалния кодекс  пред Министъра на околната среда и водите  и/или  пред съответния Административен съд в 14/четиринадесет/  дневен срок от съобщаването  му на заинтересованите лица.  


Дата: 16.07.2026 г. 

